Njedźichow

Njedźichow (němsce Bernsdorf) je městačko z něhdźe 6000 wobydlerjemi w sakskej Hornjej Łužicy w sewjerozapadźe wokrjesa Budyšin. Město leži w hatnej krajinje, wobdateje wot přewažnje chójnowych lěsow. K městu słušeja tež wjesne dźěle Waldhof (wot 1950), Ćisow (Zeißholz, wot 1994), Hrabowa (Großgrabe, wot 1997), Nadrózna Hrabowka (Straßgräbchen, wot 2007) a Wětnica (Wiednitz, wot 2012). Stawizny Prěnje pisomne naspomnjenje městnosće běše w lěće 1438 (Bernsdorff), słowjanske sydlišćo same nasta hižo něhdźe 1100. Němske pomjenowanje wotwodźuje so wot Berharda, něhdyšeho knjeza z Kamjenca. Serbske pomjenowanje wotwodźuje so ze serbskich wosobowych mjenow Nezdech abo Nezdich. Přez lětstotki bě Njedźichow mała burska wjeska. Hakle kónc 19. lětstotka wuwije so městnosć k přemysłowej městnosći a z tym ličba wobydlerjow přiběraše. Po Wienskim kongresu bě Njedźichow Pruskej připadnył, mjeztym zo wosta bliska Nadrózna Hrabowka sakska. W lěće 1884 měješe wjes po Mukowej statistice jenož 270 wobydlerjow, mjez nimi 150 Serbow (56 %). Arnošt Černik zwěsći 1956 serbski podźěl wobydlerstwa wot jenož hišće 0,1 %. 1968 spožči so Njedźichowej měšćanske prawo. Politika Město słuša k sakskemu wólbnemu wokrjesej 54 (Budyšin 3) a k zwjazkowemu wólbnemu wokrjesej 156 (Budyšin I). Měšćanosta Njedźichowski měšćanosta je wot lěta 2005 Harry Habel (CDU). Žórła Wotkaz